डचलाई हराउँदै नेपाल फाइनलमा
नेपालले ट्वान्टी–२० अन्तर्राष्ट्रिय त्रिकोणात्मक क्रिकेट शृंखलामा शनिबार नेदरल्यान्ड्समाथि सबै क्षेत्रमा धावा बोलेको थियो । जसका कारण घरेलु टोली नेपालले ६ विकेटको आरामदायी विजय हात पारेको हो ।
काठमाडौँ — नेपालले ट्वान्टी–२० अन्तर्राष्ट्रिय त्रिकोणात्मक क्रिकेट शृंखलामा शनिबार नेदरल्यान्ड्समाथि सबै क्षेत्रमा धावा बोलेको थियो । जसका कारण घरेलु टोली नेपालले ६ विकेटको आरामदायी विजय हात पारेको हो ।कीर्तिपुरस्थित त्रिवि मैदानमा टस जितेर ब्याटिङ गरेको नेदरल्यान्ड्स १९.३ ओभरमा १ सय २० रनमा अलआउट भएको थियो । नेपालले यो लक्ष्य १५ ओभरभित्र पूरा गरेको भए अंकतालिकामा नेदरल्यान्ड्सलाई पनि उछिन्ने थियो । कप्तान रोहित पौडेल र गुलशन झाले तेस्रो विकेटमा ६६ बलमा ८६ रनको साझेदारी गरेपछि नेपालले १५.२ ओभरमा नेदरल्यान्ड्सको चुनौती पन्छाएको थियो । रनरेटका आधारमा नेदरल्यान्ड्सभन्दा नेपाल अझै पछाडि छ । तर, नेदरल्यान्ड्समाथिको यही सानदार जितले नेपालको फाइनल यात्रा निश्चित भइसकेको छ । डबल राउन्ड रोबिनमा भइरहेको तीनदेशीय यो प्रतियोगितामा नेदरल्यान्ड्स र नेपालले समान २ खेल जितेका छन् र एकमा हार बेहारेका छन् । नेपालले सबै चार खेल खेलिसकेको छ । नेदरल्यान्ड्स र नामिबिया आइतबार राउन्ड रोबिन लिगको अन्तिम खेलमा भिड्दै छन् । नेदरल्यान्ड्सले उक्त खेलमा विजय हात पारे फाइनलमा स्थान पक्का गर्नेछ । नामिबियालाई फाइनल पुग्न सामान्य जितले पुग्ने छैन । टोलीले ठूलो अन्तरको स्कोरमा नेदरल्यान्ड्सलाई पराजित गर्नुपर्नेछ । यस्तो भएमा नेदरल्यान्ड्स रनरेटका आधारमा नेपालभन्दा तल पुग्नेछ । ओपनरद्वय कुशल भुर्तेल १२ र आसिफ शेख ८ रनमै आउट भए पनि रोहित र गुलशनले महत्त्वपूर्ण साझेदारी गरे । रोहितले ३४ बलमा ३ चौका र १ छक्कासहित ४६ र गुलशनले ३६ बल खेल्दै २ चौका र १ छक्कासहित ३८ रन बनाए । नेपाल जित नजिक पुगेको समयमा यी दुई आउट भएपछि आएका दीपेन्द्रसिंह ऐरी ४ र कुशल मल्ल २ रन बनाई अविजित रहे । नेदरल्यान्ड्सका भिभिएन किङ्माले ३ विकेट लिए ।डच खेलाडीको विकेट लिएपछि दीपेन्द्रसिंह ऐरीसँग खुसी साट्दै प्रतिश जिसी (बीच) । तस्बिर : हेमन्त श्रेष्ठ/कान्तिपुरयसअघि नेपालका प्रतिश जिसीले ३ विकेट लिँदै आफ्नो खेलजीवनको उत्कृष्ट प्रदर्शन गरेका थिए । करण केसीले ओपनर माइकल लेभिट (४) र साइब्रान्ड इंगेलब्रेक्ट (०) लाई आउट गरे । देब्रेहाते तीव्र गतिका बलर प्रतिशले नेदरल्यान्ड्सका कप्तान स्कट इडवार्डस (१८), म्याक्स ओ’डड र तेजा निडामानुरु (५) लाई बोल्ड गरेका थिए । ओ’डडले २४ बल खेल्दै ४ चौका र १ छक्का प्रहार गरेर सर्वाधिक ३१ रन बनाए । कुशल मल्लले नोएह क्रोइज र आर्यन दत्तलाई लगातार बलमा आउट गरेपछि नेदरल्यान्ड्स १० ओभरमै ६०–६ को स्थितिमा पुगेको थियो । टिम भान डेर गुग्टेनले २६ बलमा २ चौकासहित २४ र रोइल्फ भान डेर मर्वीले १४ बलमा समान १ चौका र छक्कासहित अविजित २४ रन बनाए । आफ्नो चौथो ट्वान्टी–२० अन्तर्राष्ट्रिय खेल खेलिरहेका प्रतिश ४ ओभरमा १ मेडन राख्दै १३ रन खर्चेर ३ विकेट लिँदा प्लेयर अफ द म्याच बने । करणले ३ ओभरमा १८ र कुशल मल्लले ४ ओभरमा १८ रन खर्चेर २–२ तथा दीपेन्द्रले २.३ ओभरमा १५ रन खर्चेर १ विकेट लिएका थिए ।